ก.อุตฯ สั่งปิดโรงงานน้ำตาลที่ปล่อยโมลาสลงน้ำ
กระทรวงอุตสาหกรรมสั่งปิดโรงงานน้ำตาล ที่ปล่อยโมลาสลงแม่น้ำ 15 วัน เตือนผู้เลี้ยงปลาในกระชังอพยพปลาออก หลังตรวจพบค่าโอดีในน้ำอยู่ในเกณฑ์น่าเป็นห่วง
26 ก.พ. 2553

กระทรวงอุตสาหกรรมสั่งปิดโรงงานน้ำตาล ที่ปล่อยโมลาสลงแม่น้ำ 15 วัน เตือนผู้เลี้ยงปลาในกระชังอพยพปลาออก หลังตรวจพบค่าโอดีในน้ำอยู่ในเกณฑ์น่าเป็นห่วง 
นายวิฑูรย์ สิมะโชคดี ปลัดกระทรวงอุตสาหกรรม เปิดเผยว่า กรณีที่โรงงานน้ำตาลไทยเพิ่มพูน ที่จ.กาญจนบุรี เกิดอุบัติเหตุถังเก็บกากน้ำตาล (โมลาส) ล้นจนคันกั้นพังทำให้ต้องปล่อยโมลาสลงสู่แม่น้ำ ขณะนี้ได้สั่งการให้กรมโรงงานอุตสาหกรรมสั่งปิดโรงงานดังกล่าวแล้ว ตามพรบ.กรมโรงงาน มาตรา 39    เป็นเวลา 15 วัน เพื่อให้แก้ไขปรับปรุงส่วนที่บกพร่อง 
ทั้งนี้ จากการตรวจสอบพบว่าเขื่อนคันดินที่กั้นโมลาสพัง ทำให้โมลาสไหลลงสู่แม่น้ำแม่กลองตั้งแต่วันที่ 25 ก.พ. ที่ผ่านมา โดยคาดว่าในวันนี้ (26ก.พ.2553) น่าจะไหลไปถึงปากอ่าวแม่น้ำ ซึ่งจากการตรวจค่าออกซิเจนในน้ำ (ค่าโอดี) ขณะนี้เข้าใกล้ระดับที่น่าเป็นห่วงแล้ว หรืออยู่ในระดับที่สิ่งมีชีวิตจะอาศัยอยู่ในน้ำไม่ได้  จึงได้สั่งให้อพยพปลาในกระชังของผู้เลี้ยงปลาในบริเวณดังกล่าวไปไว้ในที่ปลอดภัย 
จากการตรวจสอบสถานการณ์ล่าสุดเมื่อเวลา 10.00 น. โมลาสที่ไหลลงแม่น้ำได้ไหลไปถึงอำเภอเจ็ดเสมียน จังหวัดราชบุรีแล้ว และคาดว่าเย็นนี้จะถึงบริเวณปากอ่าว ซึ่งค่าโอดีน่าเป็นห่วงมาก ประกอบกับกระแสน้ำในแม่น้ำไหลช้า จึงทำให้เป็นห่วงว่าจะทำให้เกิดปัญหาน้ำเน่าและจะกระทบต่อผู้ที่เลี้ยงปลาในกระชังริมแม่น้ำ ซึ่งกระทรวงอุตสาหกรรมก็ไม่ได้นิ่งนอนใจได้สั่งปิดโรงงานดังกล่าวชั่วคราวเพื่อปรับปรุงแล้วเพื่อสร้างความมั่นใจให้กับประชาชนที่อยู่ในพื้นที่” นายวิฑูรย์ กล่าว 
นายสรยุทธ เพ็ชรตระกูล ผู้ช่วยรัฐมนตรีว่าการกระทรวงอุตสาหกรรม กล่าวว่า ทางกระทรวงอุตสาหกรรมได้สั่งให้ทำการวิเคราะห์สาเหตุว่าเกิดจากกอะไร และเร่งให้สูบน้ำโมลาสที่ล้นออกไปมาเก็บไว้ที่บ่อพักบำบัดน้ำเสียแล้วประมาณ 1 แสนลูกบาศก์เมตร และได้แจ้งให้ผู้เลี้ยงปลาในกระชังทราบ เพราะยังมีโมลาสบางส่วนที่ไหลออกไปลงสู่แม่น้ำ รวมทั้งได้ประสานกับทางอุตสาหกรรมจังหวัดให้เก็บวิเคราะห์น้ำตลอดจนปลายน้ำนอกจากนี้ยังได้สั่งให้จัดเก็บโมลาสที่ตกอยู่ตามพื้นให้หมด และสั่งให้เร่งซ่อมคันป้องกันถังเก็บโมลาสใหม่ให้แข็งแรง